Lund – Skåne többi részével együtt – az 1655–60-as északi háború első szakaszát 1658-ban lezáró roskildei békeszerződés értelmében Dániától a győztes Svédországhoz került. 1666-ban alapították a város egyetemét, amely Svédország legnagyobb egyeteme. Az 1674–1679 között vívott újabb háborúban Dánia (Brandenburg szövetségében) megkísérelte visszaszerezni elvesztett dél-svédországi területeit, de ismét vereséget szenvedett. 1679. szeptember 26-án a városban írták alá a lundi békeszerződést, mely a háború előtti állapot helyreállítását írta elő.